**SELETUSKIRI**

**Haridus- ja teadusministri määruse „Institutsionaalse uurimistoetuse taotlemise, määramise ja selle mahu muutmise tingimused ja kord“ eelnõu juurde**

**I SISSEJUHATUS**

Riigikogus kiideti 23.02.2011 heaks teadus- ja arendustegevuse korralduse seaduse (edaspidi *TAKS*) muudatused, mis eelkõige käsitlesid teaduse riiklike finantseerimismeetmete ümberkorraldamist. Uues süsteemis on senise sihtfinantseerimise ja grantide asemel finantseerimismeetmeteks institutsionaalne uurimistoetus ja personaalne uurimistoetus, mis täiendavad teineteist ja mida määrab sama organisatsioon, kuid mis ei ole mõeldud sama uurimistöö üheaegseks rahastamiseks. Vastavalt TAKSi muudatustele luuakse Eesti Teadusagentuur, mis koosneb korraldavast büroost ja ekspertidest koosnevast hindamisnõukogust ning mis alustab tööd 2012. aasta 1. märtsil. Vastavalt TAKSile kehtestab personaalse uurimistoetuse taotlemise tingimused ja korra Eesti Teadusagentuur kooskõlastatult HTMiga. Institutsionaalse uurimistoetuse taotlemise, määramise ja selle mahu muutmise tingimused ja korra kehtestab haridus- ja teadusminister. Eelnõu eesmärgiks on reguleerida teadus- ja arendusasutuste institutsionaalse uurimistoetuse taotlemise, määramise ja selle mahu muutmise tingimused ja kord.

Eelnõu väljatöötamisse olid ekspertidena kaasatud Eesti tunnustatud teadlased ja teaduse rahastamisega seotud asjatundjad Toivo Maimets (Eesti Teadusfondi nõukogu esimees, Tartu Ülikool), Jüri Allik (endine Eesti Teadusfondi nõukogu esimees, Tartu Ülikool), Volli Kalm (Teaduskompetentsi Nõukogu esimees, Tartu Ülikool), Martin Zobel (endine Teaduskompetentsi Nõukogu esimees, Tartu Ülikool), Indrek Ots (Rektorite Nõukogu esindaja, Tartu Ülikool), Raivo Stern (Keemilise ja Bioloogilise Füüsika Instituut), ja Richard Villems (Eesti Teaduste Akadeemia).

Eelnõu ja seletuskirja on koostanud Haridus- ja Teadusministeeriumi (edaspidi *HTM*) nõunik Sille Uusna (tel 735 0324, sille.uusna@hm.ee) ja teadusosakonna peaekspert Margus Harak (tel 735 0214, margus.harak@hm.ee). Eelnõu ja seletuskirja koostamisse olid kaasatud kõrghariduse ja teaduse asekantsler Andres Koppel, teadusosakonna juhataja Indrek Reimand ning Eesti Teadusagentuuri moodustamise projektirühma juht Volli Kalm.

Eelnõu on keeleliselt toimetanud Inga Kukk.

**II EELNÕU SISU JA VÕRDLEV ANALÜÜS**

Institutsionaalse uurimistoetuse sätestamise eesmärk on teadus- ja arendustegevuse pikaajalise konkurentsipõhise finantseerimisallika loomine. See võimaldab suurendada teadus- ja arendusasutuse (edaspidi ka kui *asutus*) vastutust ja rolli teadusteemade algatamisel ja täitmisel, kuna asutus saab pakkuda teadlastele stabiilsemat keskkonda (luua ja säilitada töökohti). Institutsionaalne uurimistoetus sarnaneb oma olemuselt senise sihtfinantseerimisega, kuid lisaks senistele tingimustele on institutsionaalse uurimistoetuse eraldamise üheks eesmärgiks seatud ka teadus- ja arendustegevuse järjepidevuse tagamine.

Eelnõu üldine eesmärk on teadus- ja arendustegevuse senisest jätkusuutlikuma ja läbipaistvama finantseerimissüsteemi loomine. Eelnõu olulisimaks kitsamaks eesmärgiks on võimaldada rahastada teadusteemasid ühe rahastusinstrumendi, s.o. institutsionaalse uurimistoetuse raames. Senine praktika sundis teadus- ja arendusasutusi kasutama sama uurimisteema täitmiseks erinevatest rahastusinstrumentidest saadavaid vahendeid. Loodav uurimisteemaga seotud kulutuste kogurahastamise instrument võimaldab saada parema ülevaate teadus- ja arendusasutuste uurimisprojektide vajadustest. Samuti on taotlemis- ning aruandlussüsteem nii taotlejale, kui ka rahastajale läbipaistvam. Teine suurem üldine eesmärk on anda teaduspoliitiliste ja -korralduslike otsuste alal senisest suurem vastutus rahastamist taotlevatele teadus- ja arendusasutustele.

**Eelnõu § 1** –kirjeldatakse määruse ülesannet ja reguleerimisala.

**Eelnõu § 2** – et tegemist on uue määrusega ning teadus- ja arendustegevuse rahastamise süsteemi on institutsionaalse uurimistoetuse näol loodud täiesti uus nähtus, selgitatakse määruses kasutatavad mõisted:

* **institutsionaalse uurimistoetuse** definitsioon lähtub TAKSis esitatud definitsioonist. Uurimistoetus võib olla suunatud teadus- ja arendusasutuse uurimisteemade rahastamiseks või teatavatel juhtudel ka ainult taristu tegevuse rahastamiseks, kui selline taristu on vajalik uurimisteemade täitmisel;
* **koondtaotlusena** käsitatakse määruses ühe teadus- ja arendusasutuse kõikide uurimisteemade uurimistoetuse taotluste koondit. Ühest asutusest ühe taotluse esitamise võimaldamine on oluline seetõttu, et iga taotluse juures korduvad üldandmed, mille mitmekordne esitamine on asutustele koormav ning taotluste hindajate jaoks lisaväärtust ei tekita;
* **uurimisrühma** definitsiooni peamiseks muudatuseks on iga uurimisrühma koosseisu paratamatult kuuluva abipersonali osaluse fikseerimine. Abipersonal on iga uurimisprojekti elluviimisel vajalik, aga selle tasustamiseks praegune süsteem vahendeid ette ei näe;
* ühe **uurimisteema** raames võivad teadus- ja arendustegevusega tegeleda mitu uurimisrühma;
* **uurimistoetuse taotlejaks** on juriidilisest isikust või riigiasutusest teadus- ja arendusasutus. Institutsionaalne uurimistoetus on asutusele eraldatav toetus ning taotluse esitab teadus- ja arendusasutus. Õigus institutsionaalset uurimistoetust taotleda on teadus- ja arendusasutusel, mis on läbinud kvaliteedikontrolli (korralise evalveerimise). Teadus- ja arendusasutus määrab ise protseduurireeglid, mille täitmise korral on teadusnõukogul või selle ülesandeid täitval organil õigus taotlus esitada. Uurimistoetuse taotlejaks ei ole uurimisteema juht, uurimisrühm või muu teadus- ja arendusasutuse üksus.

**Eelnõu § 3 –** kirjeldatakse, mis on tuumiktaristu. Tuumiktaristuteristabteadus- ja arendusasutuse muust taristust selle loomise aluseks olnud avalik huvi ja avatus teistele kasutajatele. Tuumiktaristule uurimistoetuse taotlemisel näidatakse ära, milliste uurimisteemade jaoks tuumiktaristut kasutatakse. Juhul, kui ükski uurimisteema, milleks tuumiktaristut kasutatakse, uurimistoetust ei saa, ei rahastata uurimistoetuse vahenditest ka tuumiktaristut. Tuumiktaristu kasutamiseks kehtestab teadus- ja arendusasutus, kellele tuumiktaristu kuulub, tingimused ja korra. Tuumiktaristutena tunnustatavate üksuste loetelu ning regulatsiooni, mille alusel loetelu moodustub, kehtestab Eesti Teadusagentuur. Taristute ülalpidamiseks ei hakata kohe määruse jõustumisel uurimistoetust eraldama. Vastavalt TAKSile sisaldab uurimistoetus taristu ja seega ka tuumiktaristu ülalpidamiseks eraldatavat toetust alates 2013. aastast. Enne seda korraldab Eesti Teadusagentuur tuumiktaristuna käsitletavate objektide loendi koostamise ja vähemalt esialgu lähtub loend riikliku tähtsusega teaduse taristu kaasajastamise investeeringute kavast.

**Eelnõu § 4**

**Lõige 1** – uurimistoetuse taotlus ja sellele lisatavad andmed esitatakse Eesti Teadusinfosüsteemi (edaspidi *ETIS*) identifitseeritud kasutajaliidese vastava keskkonna kaudu toetuse taotlemise aastale eelneva aasta 1. veebruarist kuni 20. märtsini. Täpsustatud juhendmaterjalid taotluse esitamiseks tehakse kättesaadavaks ETISe vahendusel.

Institutsionaalse uurimistoetuse taotluse algatajaks ETISes on juriidilisest isikust teadus- ja arendusasutus, kes koondab koondtaotlusesse oma struktuuri kuuluvate teadus- ja arendusasutuste uurimistoetuste taotlused.

Asutus saab sisemistes protseduurireeglites määrata, millise üksuse või ametikoha ülesanne on taotlus esitada. See on võrreldes praeguse süsteemiga oluline muudatus, sest näiteks sihtfinantseerimise taotluse algatajaks oli teema juht. Asutus täidab taotluses suurema osa üldist asutuse informatsiooni käsitlevatest andmeväljadest. Pärast seda suunab asutus uurimistoetuse taotluse sisuliste teadusliku teemakäsitlust puudutavate andmeväljade täitmiseks uurimisteemade juhtidele või nende volitatud isikutele. Uurimisteemade uurimistoetuse taotlused kokku moodustavad asutuse koondtaotluse. Uurimisteema juht või tema volitatud isik täidab uurimistoetuse taotluses uurimisteemaga seotud spetsiifilised andmed ning saadab uurimistoetuse taotluse taas asutusele lõplikuks täitmiseks, kinnitamiseks ning esitamiseks. Selline taotluse algatamise, sisestamise ning kinnitamise korraldus seab asutusele seniste instrumentidega võrreldes märgatavalt suurema teaduspoliitilise ja -korraldusliku vastutuse. Samas on teadus- ja arendusasutusel võimalik paremini tagada institutsiooni teadus- ja arendustegevuse terviklikkus ning kooskõla üldiste arengusuundadega.

**Lõige 2** – TAKS § 14 lõike 5 kohaselt võib teadus- ja arendustegevuse finantseerimise taotlemise tingimustes põhjendatud juhul sätestada, et taotlused esitatakse inglise keeles. Eelnõu kohaselt täidetakse koondtaotluse välisekspertidele edastatav osa inglise keeles. Teatava osa andmete inglise keeles esitamine on põhjendatud, sest välisekspertide kaasamine on institutsionaalse uurimistoetuse määramise menetluses kohustuslik. Nii eesti kui inglise keeles samade andmete esitamine oleks taotlejale tarbetult koormav ning teiseks võib eesti keelest inglise keelde ja siis uuesti eesti keelde tõlkimine viia sama taotluse erinevate versioonideni. Kuigi valdav osa ETISes esitatavatest andmetest edastatakse välisekspertidele ja tuleb seega täita inglise keeles, on ETISes iga uurimisteema juures kavas küsida eestikeelset kokkuvõtet. Eestikeelne kokkuvõte tehakse taotluse positiivse rahastamisotsuse korral avalikkusele kättesaadavaks ETISe avalikus portaalis.

**Lõige 3** – uurimistoetuse taotluses märgitakse uurimisteema täitmiseks asutuses või selle struktuuriüksuses uurimisteema avamisel planeeritud olemasolevate, loodavate ja kaotatavate **töökohtade arv ja struktuur**. Kui varem on uurimisteemat rahastatud, siis esitatakse andmed ka varem rahastatud sama või lähedase uurimisteema töökohtade arvu ja struktuuri kohta. Et taotluse esitab teadus- ja arendusasutus, on asutusel erinevalt uurimisteema juhist ligipääs vastavatele andmetele. Juhul, kui uurimistoetuse taotlus esitatakse **tuumiktaristu** ülalpidamise rahastamiseks, lisatakse sellele tuumiktaristu kasutamise tingimused ja kord, mille täitmisel teised teadus- ja arendusasutused saavad taotluses näidatud tuumiktaristut kasutada. Selliselt kavandatud töökorralduse eesmärgiks on ühest küljest soov vähendada uurimisteemaga seotud teadlastel lasuvat mahukat administratiivset lisatööd ning teisest küljest soov suurendada asutuse vastutust uurimisteemade planeerimises ja täitmises.

Uurimistoetuse taotluses märgitakse **periood**, mis ajaks uurimistoetust taotletakse. Toetuse maksimumperiood on kuni 6 aastat, kuid taotluse võib esitada ka lühemaks perioodiks.

Uurimistoetuse taotluses märgitakse uurimistoetuse põhjendatud **rahaline maht**. Senine sihtfinantseerimine oli nö pearahapõhine: iga täistööaja ekvivalendis uurimisteema põhitäitjana esitatud teadustöötaja kohta arvestati eelarveaasta põhine ühtlustatud töötasukomponent ja kõigi täistööaja ekvivalendis uurimisteema põhitäitjate kohta teadustöö kulutuste katmise komponent. Eelnõu kohaselt sisaldab uurimistoetuse taotluse maht projekti edukaks täitmiseks vajalikku kogueelarvet. Oluline on silmas pidada, et uurimistoetuse rahaline maht peab olema põhjendatud. Seega juhul, kui mingi tegevuse jaoks kasutatakse muudest allikatest eraldatud vahendeid, ei ole sama tegevuse jaoks uurimistoetuse taotlemine ega eraldamine põhjendatud.

Uurimistoetuse taotlusesse sisestab asutus teabe teadus- ja arendusasutuse teiste uurimisteemade või muude TAKSi alusel rahastatavate projektide **liitumise, lõppemise või lõpetamise tõttu vabanevate** rahaliste, uurimiskeskkonna ja töötajatega (eelkõige tööajaga) seotud **ressursside** kohta, mille teadus- ja arendusasutus uurimistoetuse taotluses nimetatud uurimisteemasse suunab. Sellega antakse teadus- ja arendusasutusele võimalus lõpetada varasemas uurimistoetuste skeemis avatud teemad enne neile teema avamisel etteantud rahastamise lõpuaastat ning lisada vastav rahaline maht uue avatava uurimisteema mahule. Kui taotluses käsitletud uurimisteemat otsustatakse ekspertiishinnangu põhjal mitte toetada, jääb varasema skeemi rahastus asutusele kuni vastavas rahastamisotsuses määratud lõpuaastani alles. Sellise võimaluse loomine asutuste uurimisteemade üleminekuks vanast rahastamissüsteemist uude tuleneb soovist muuta rahastamise reform nii asutustele, teadlastele kui ka rahastajale võimalikult sujuvaks. Samuti on oluline, et asutusel oleks edaspidi, kui sihtfinantseerimise perioodid on lõppenud ja uurimistoetuse süsteemile on täielikult üle mindud, võimalik teha uurimisteemades muudatusi, kui liitumine või ümberkorraldamine on otstarbekas. Uurimistoetuse taotlusele lisatakse teave selle kohta, kas asutuses on samasse valdkonda kuuluvaid uurimisteemasid ja milline on taotletava uurimistoetusega hõlmatud uurimisteema seos asutuse põhiülesannete, strateegiliste eesmärkide ja profiiliga.

**Lõiked 4 ja 5** – uurimistoetuse taotlusele lisab uurimisteema juht või tema volitatud isik uurimisteemat puudutavad spetsiifilised andmed: uurimisteema põhjendatust ja olulisust käsitleva informatsiooni (kavandatava uurimisteema üldteoreetiline taust ning selle koht teaduses; põhieesmärgid, hüpoteesid ja meetodid, sh kuidas on tagatud kõigi loomkatsete ja inimkatsete puhul eetikanõuete järgimine ja täitmine; eeldatav tähtsus teadusele ning Eesti ja Euroopa Liidu majandusele ja kultuurile, kooskõla strateegiate ja arengukavadega); uurimisteema oodatavad tulemused ning põhitäitjate nimed ja kvalifikatsiooni. Uurimisteema juht annab uurimistoetuse taotluses ülevaate uurimisteema täitmiseks vajaliku taristu olemasolust ja kirjeldab selle seisundit.

**Eelnõu § 5** – uurimisteema juhiks saab olla isik, kes on valdkonnas tunnustatud teadlane, kellel on doktorikraad või sellele vastav välisriigi kvalifikatsioon ja kes töötab uurimistoetust taotlevas teadus- ja arendusasutuses. Võrreldes senisele teadus- ja arendusasutuste sihtfinantseeritavate teadusteemade juhtide esitatavate nõuetega on muudetud nõuet, mille kohaselt uurimisteema juht pidi töötama uurimisteema täitmise ajal täistööajaga Eestis. Muudatuse eesmärk on soodustada teadlasmobiilsust. Eelnõus kirjeldatud kohustus töötada 0,5 koormusega uurimistoetust taotlevas asutuses ei kohusta teadlast viibima täistööaja ulatuses Eestis, kui asutus, st teadlase tööandja seda ei nõua.

Eesti Teadusagentuurile on jäetud võimalus arvestada erandjuhtudel uurimisteema juhina isikut, kes töötab asutuses väiksema kui 0,5 koormusega. Selline otsus peab lähtuma kas valdkondlikest või riiklikest vajadustest ning olema hilisemate vaidluste vältimiseks põhjendatud ning selgelt motiveeritud.

Tuumiktaristuga seotud taotluste puhul võib põhjendatud juhul Eesti Teadusagentuuri hindamisnõukogu (edaspidi *hindamisnõukogu*) lugeda uurimisteema juhi nõuetele vastavaks loetletud nõuetele mittevastava isiku. Selline olukord võib tekkida näiteks juhul, kui lähtuvalt tuumiktaristu spetsiifikast võib tuumiktaristu juhi puhul publikatsioonidest või muudest teadustulemustest olulisem olla spetsiifiline tehniline ettevalmistus.

Uurimisteema juht võib institutsionaalse uurimistoetusega finantseerimise perioodil osaleda ainult ühes institutsionaalset uurimistoetust saavas uurimisteemas.

**Eelnõu § 6** – uurimisteema täitmisest võtab osa kuni viis põhitäitjat, kes on kõrgelt kvalifitseeritud teadlased ja kellel on Eesti teaduskraad või sellele vastav välisriigi kvalifikatsioon. Uurimisteema juht ja põhitäitjad on isikuliselt uurimisteemaga seotud ning nendega seotud muudatused uurimisrühma koosseisus mõjutavad uurimisteemale uurimistoetuse määramist. Lisaks juhile ja põhitäitjatele on uurimisteema täitmisse kaasatud teised põhitäitjatega samaväärse miinimumkvalifikatsiooniga (Eesti teaduskraad või sellele vastav välisriigi kvalifikatsioon) teadustöötajad, õppejõud või administratiivtöötajad.

Uurimisteema täitmisse võivad olla kaasatud tehnikud või abitöötajad, kelle töötasu kaetakse täielikult või osaliselt antud uurimisteema vahenditest. Lisaks kuuluvad uurimisrühma koosseisu doktorandid, kui neile ei ole määratud personaalset uurimistoetust ning kui nende töö on institutsionaalse uurimistoetuse taotluses esitatud uurimisteemaga sisuliselt seotud ja töötasu kaetakse täielikult või osaliselt uurimisteema vahenditest.

**Eelnõu § 7** – uurimistoetuse maht sisaldab üksnes uurimisteema täitmisega seotud kulusid. Teema täitmisega otseselt seotud kulude tekkimisest ja kandmisest omab ülevaadet eelkõige uurimisteema juht – eelkõige on need personali- ja lähetuskulud, teadustulemuste avaldamise ja uurimiskeskkonnaga seotud kulud. Uurimisteema spetsiifiliste kulude alla liigituvad allhangete ja tuumiktaristu kasutamise kulud. Kui uurimisteema eeldab tuumiktaristu haldamist, kirjeldatakse nende kulude maht eraldi. Lisaks kaasnevad iga uurimisteemaga kaudsed kulud, mis on seotud teadus- ja arendusasutuse üldiste ressursside (nii materiaalsete vahendite kui teenuste, näiteks koristus- või raamatupidamisteenuse) kasutamisega. Et kohelda taotlejaid üldkulude osas ühetaoliselt ja vältida üldkulude detailset kirjeldamist taotluses, töötab Eesti Teadusagentuur välja üldkulude arvestamise metoodika ja kehtestab määra.

**Eelnõu § 8**

**Lõiked 1 ja 2** – vastavalt TAKSile korraldab uurimistoetuse taotluste hindamise Eesti Teadusagentuur ja hindamise viib läbi Eesti Teadusagentuuri ekspertidest koosnev hindamisnõukogu.

**Lõige 3 –** hindamisnõukogu moodustab uurimistoetuse taotluste hindamiseks valdkondlikud ekspertkomisjonid. Arvestades väikeriigi teaduskogukonna spetsiifilisi riske on kavandatud, et ekspertkomisjonid koosnevad valdavalt välisekspertidest. Samas on kohalike oludega arvestamiseks samavõrra oluline kaasata ka Eesti eksperte. Tuumiktaristu taotluste hindamiseks moodustatakse eraldi ekspertkomisjon.

**Lõige 4** – valdkondlikud ekspertkomisjonid esitavad põhjendatud raportid oma valdkonna uurimisteemade taotluste kohta hindamisnõukogule, kes võtab vastu otsused haridus- ja teadusministrile esitatavate ettepanekute osas. Hindamisnõukogu ülesanne on tagada, et ekspertraportites kajastuvad hinnangud oleksid asjakohased ja kaalutletud. Et hindamisnõukogu ülesanne on tagada ekspertiisi kvaliteet, on tal vajaduse korral õigus ekspertraport tagasi saata ning nõuda selle täiendamist.

**Lõige 5** – vastavalt TAKSile hinnatakse uurimistoetuse taotluste ja esitatud andmete alusel uurimisteema põhjendatust, olulisust, oodatavaid tulemusi, täitmises osalevate isikute kvalifikatsiooni ning täitmiseks vajaliku taristu olemasolu ja seisundit. Hindamisel arvestatakse uurimisteema valdkondlikku eripära. Hindamisnõukogu ülesanne on tuvastada, kas uurimistoetuse taotluses kirjeldatud tegevustega saavutatakse rahvusvaheliselt aktsepteeritav ja konkurentsivõimet tagav tulemuslikkus ja kvaliteet. Olulise muudatusena hinnatakse uurimistoetuse taotluses kirjeldatud tegevuste kooskõla nii riiklike kui ka asutuse strateegiliste kavadega. Asutuste ja ülikoolide profileerumine ning keskendumine põhiülesannetele on väheste ressursside tingimustes äärmiselt oluline ning seetõttu pööratakse selgelt tähelepanu uurimistoetuse taotluse kooskõlale asutuse põhieesmärkidega.

**Lõige 6** – hindamisnõukogul on õigus esitada taotluse esitanud teadus- ja arendusasutusele tingimused, mida asutus on kohustatud uurimistoetuse saamisel täitma. Tingimuste seadmine on hindamisnõukogu õigus, mitte kohustus, ja kindlasti ei ole kavandatud, et iga taotluse puhul tuleks seda õigust kasutada. Tingimusi on põhjust seada siis, kui uurimisteema täitmisega on probleeme, aga uurimisteema on riigile või asutusele niivõrd oluline, et järsk finantseerimise lõpetamine ei ole otstarbekas ega ühiskonna huvidega kooskõlas. Hindamisnõukogu kirjeldab tingimustena tegevused, mille kaudu on võimalik uurimisteema kvaliteeti parandada ja jätkusuutlikkust tõsta (näiteks ettekirjutused juhtimise, teema struktuuri ja eesmärgi täiustamiseks jne.). Tingimuste täitmist jälgitakse igal aastal ning juhul, kui asutus ei ole parendustegevustes edukas, on õigus finantseerimist järk-järgult vähendada kuni rahastamise lõpetamiseni. Tingimuslik rahastamine eeldab asutuse valmisolekut ja võimekust nõudeid täitma asuda. Seetõttu võtab asutus enne, kui hindamisnõukogu esitab ettepaneku haridus- ja teadusministrile, seisukoha, kas ta on nõus esitatud tingimused täitma, ning esitab tingimuste täitmise tegevuskava. Selle tagasiside alusel otsustab hindamisnõukogu, kas esitada ministrile ettepanek uurimisteemat rahastada või mitte. Hindamisnõukogu ei ole kohustatud tingimusi kirjeldama ja juhul, kui uurimisteema edasine toetamine on selgelt ebaotstarbekas. Sel juhul on võimalik teha ettepanek uurimistoetuse eraldamise lõpetamiseks.

**Lõige 7** – vastavalt haldusmenetluse seaduse §-le 40 peab haldusorgan enne haldusakti andmist andma menetlusosalisele võimaluse esitada kirjalikus, suulises või muus sobivas vormis asja kohta oma arvamus ja vastuväited. Et taotlejal oleks võimalik ärakuulamisõigust kasutada, teeb hindamisnõukogu uurimistoetuse taotluse kohta tehtud esialgse otsuse enne haridus- ja teadusministrile ettepaneku tegemist taotlejale kättesaadavaks ETISe identifitseeritud kasutajavaate vahendusel (materjal kuvatakse asutuse volitatud isiku(te) ja uurimisteema juhi ETISe töölauale). Seejuures ei ole taotleval asutusel üldjuhul õigust hindamisnõukogu ekspertiisiotsust vaidlustada või muul moel kahtluse alla seada. Küll aga saab tähelepanu juhtida protseduurilistele küsimustele. Kui hindamisnõukogu on hinnangus kirjeldanud tingimused, mida asutusel tuleb uurimistoetuse saamisel täita, esitab taotleja tegevusplaani Eesti Teadusagentuuri hindamisnõukogu kehtestatud tingimuste täitmiseks.

**Eelnõu § 9**

**Lõige 1** – hindamisnõukogu töö tulemuseks on ettepanek haridus- ja teadusministrile uurimistoetuste määramiseks. Hindamisnõukogu arvestab hindamise tulemusi, taotlejalt saabunud arvamust, kui see on saabunud, ning kui asutusele on esitatud tingimusi, siis ka nende täitmise tegevuskava. Vastavalt tulemustele teeb hindamisnõukogu ettepaneku määrata uurimistoetus taotletud mahus, taotletust suuremas või väiksemas mahus või mitte määrata uurimistoetust.

**Lõige 2** – Eesti Teadusagentuur edastab hindamisnõukogu koostatud põhjendatud, erapooletu ja õiguspärase ettepaneku haridus- ja teadusministrile. Eesti Teadusagentuur vastutab haridus- ja teadusministrile edastatava ettepaneku sisulise ja vormilise õiguspärasuse eest. Seega on Eesti Teadusagentuuril kohustus enne ettepaneku edastamist võimalikku õigusvastasust tingivad asjaolud kõrvaldada.

**Lõige 3** – Kui hindamisnõukogu ettepanek ei ole põhjendatud, on kallutatud või hindamismenetluses on rikutud protseduurireegleid, on haridus- ja teadusministril õigus saata ettepanek uuesti läbivaatamiseks. Sätte lisamise eesmärk on tagada, et nii sisuliselt kui ka vormiliselt oleks tehtud kõik, et tagada haldusakti õiguspärasus.

Institutsionaalne uurimistoetus moodustab teaduse riiklikust finantseerimisest olulise osa, see on üks peamisi meetmeid, mille kaudu on haridus- ja teadusministril on võimalus teaduspoliitikat teostada. Seetõttu kinnitab uurimistoetuse määramise otsused hindamisnõukogu ettepanekul haridus- ja teadusminister, kes vastutab riigi teaduspoliitika teostamise ja teadustegevuse finantseerimise eest. Uurimistoetuse taotlused konkureerivad üksteisega. Seega juhul, kui kõrgetasemelisi uurimisteemasid on rohkem kui eelarves nende toetamiseks vahendeid, tuleb teha valik muid teaduspoliitilisi, aga ka kõrgharidust, tööturgu, majandust ja kultuuri säilimist puudutavaid asjaolusid arvestades. Sellised asjaolud võivad kaalumisele tulla juba Eesti Teadusagentuuri hindamismenetluses, samas võib riiklik vajadus selgemalt ilmneda Eesti Teadusagentuuri ettepaneku menetlemisel HTMis. Eelnõu kohaselt võib haridus- ja teadusminister saata ettepaneku Eesti Teadusagentuurile uuesti läbivaatamiseks, kui uurimisteema rahastamine ei ole riiklikult otstarbekas või põhjendatud. Ettepaneku tagasisaatmist tuleb põhjendada.

**Lõige 4** – hindamisnõukogu liikmetele uurimistoetuse määramise menetlus erineb määruses üldiselt sätestatust. Sihtfinantseerimise määramisel oli sätestatud, et sellise teadusteema juht või põhitäitja, millele sihtfinantseerimist taotletakse, ei osale vastava taotluse arutelul ja ettepaneku formuleerimisel Teaduskompetentsi Nõukogu istungil. Paraku on selline otsuse tegemisest taandamine näiline (muuks ei saa otsuse tegemise ajaks ruumist lahkumist ilmselt nimetada) ja seega on TKNi liikmed sisuliselt seatud ebaloogilisse ja keerulisse olukorda. Eelnõu sätete eesmärk on tagada, et hindamisnõukogu liikmed ei osaleks iseendale uurimistoetuse määramises. Vastavalt TAKSile korraldab uurimistoetuse taotluse menetlemise Eesti Teadusagentuur ja viib läbi hindamisnõukogu, Eesti Teadusagentuur teeb ministrile ettepaneku toetuse määramiseks ja jälgib uurimisteema täitmise edukust. Seega need etapid tuleb TAKSist tulenevalt ka hindamisnõukogu liiget puudutava uurimistoetuse taotluse menetlemisel läbida. Hindamisnõukogu liige, kes on uurimisteema juht või põhitäitja, esitab taotluse samas korras kui teised taotlejad. Tema taotlus edastatakse Eesti Teadusagentuurile menetlemiseks. Eesti Teadusagentuur kehtestab uurimisteemale, mille juht või põhitäitja on hindamisnõukogu liige, uurimistoetuse taotluse ja uurimisteema täitmise hindamise täpsema regulatsiooni. Menetletud taotluse ja selle kohta käiva hinnangu edastab Eesti Teadusagentuur haridus- ja teadusministrile. Muudes küsimustes kohaldatakse uurimisteemale, mille juht või põhitäitja on hindamisnõukogu liige, käesolevat määrust.

**Lõige 5** – haridus- ja teadusminister lähtub hindamisnõukogu liiget puudutavale uurimisteemale uurimistoetuse määramisel üldjuhul uurimisteemale enne selle juhi või põhitäitja hindamiskomisjoni liikmeks saamist eraldatud uurimistoetuse mahust. Maht võib nii suureneda kui väheneda proportsionaalselt riigieelarvest uurimistoetuseks eraldatavate vahendite mahu muutumisega. Juhul, kui uurimistoetuse saaja on teinud ettepaneku finantseerimise lõpetamiseks või olulisel määral rikkunud õigusaktidest tulenevaid nõudeid, on ministril õigus uurimistoetuse eraldamine viivitamatult lõpetada.

**Lõige 6** – haridus- ja teadusminister kinnitab institutsionaalsete uurimistoetuste iga-aastase mahu Eesti Teadusagentuuri põhjendatud ettepaneku alusel käskkirjaga. Juhul, kui Eesti Teadusagentuuri ettepanekus on kirjeldatud tingimused, mida asutus tegevuskava alusel on soostunud täitma, nähakse need tingimused ette ka uurimistoetuse määramise haldusaktis, st käskkirjas.

**Eelnõu § 10** –riigieelarvest rahastatud uurimisteema töö tulemused peavad olema avalikkusele ETISes vabalt kättesaadavad. Sellest reeglist võib ette näha erandeid, kui publitseerimise, autoriõiguse või intellektuaalomandi kaitsmise tingimused sätestavad teisiti. Juhul, kui teaduskirjastus piirab ajaliselt avatud juurdepääsu mis tahes teaduspublikatsiooni täistekstile, tuleb uurimisteema töö tulemused teha avalikkusele ETISes vabalt kättesaadavaks viivitamatult pärast piirangu lõppemist. Tehniline valmisolek selleks on ETISes juba loodud. Uurimisteema töö tulemuste publitseerimise ning avalikkusele vabalt kättesaadavaks tegemisega kaasnevad kulud võib uurimistoetust saav asutus katta uurimistoetuse vahenditest. Uurimisteema teadustulemuste publitseerimisel tuleb publikatsiooni(de)s teha märge institutsionaalse uurimistoetuse vahendite kasutamise kohta.

**Eelnõu § 11**

**Lõige 1** – uurimistoetuse eraldamist ei jätkata automaatselt, vaid seda tuleb igale uurimistoetuse eraldamise jätkamisele eelneval aastal taotleda, esitades jätkutaotluse. Jätkutaotlusi on võimalik esitada uurimistoetuse eraldamise perioodi jooksul, seega näiteks 6 aastaks määratud institutsionaalse uurimistoetuse puhul esitab taotleja viimase jätkutaotluse viiendal aastal.

**Lõige 2** – jätkutaotluste esitamine on kavandatud ETISes iga-aastaste aruannete esitamisega samal ajal. ETISe keskkonnas vastavas vormis on nii jätkutaotluse kui aruandluse väljad identifitseeritud kasutajakonto sama sisestuskeskkonna erinevates alajaotustes. Üks asutus esitab ühes koondtaotluses lisaks uute uurimisteemade uurimistoetuse taotlustele kõik jätkutaotlused. Jätkutaotluses esitatavale isikkoosseisu suhtes kohaldatakse uue uurimisteema avamisega sarnaseid nõudeid. Jätkutaotluse andmete ja taotluse hindamise osas on uuele uurimisteemale toetuse taotlemisega võrreldes sätestatud teatavad erisused.

**Lõige 3** – uurimistoetuse eraldamise jätkamise taotlemise vormis on teave iga uurimistoetuse taotluse kohta ETISes eeltäidetud. Varasemate andmete alusel kuvatakse nimekiri uurimisrühma juhist ja põhitäitjatest; uurimisteema täitmiseks seni kasutada olnud ja uurimisteema täitmiseks vajalike töökohtade arv ja struktuur. Töökohtade struktuuri all peetakse eelnõus silmas ülevaadet teadustöötajate (nooremteadur, teadur, vanemteadur ja juhtivteadur) ja õppejõudude või administratiivtöötajate, tehnikute või abitöötajate ning doktoriõppe üliõpilaste (kellele ei ole määratud personaalset uurimistoetust, kelle töö on uurimistoetuse taotluses esitatud uurimisteemaga sisuliselt seotud ning kelle töötasu kaetakse täielikult või osaliselt uurimisteema vahenditest) ametikohtadest. Jätkutaotuses, kus eeltäidetud väljade sisu võrreldes teadusteema eelneva aasta uurimisteema (jätku)taotlusega ei muutu, lisatakse vaid iga-aastane aruanne. Sellise uurimisteema jätkutaotlusi täidab ja esitab asutuse keskselt volitatud isik. Sellisel moel esitatav uurimisteema jätkutaotluse täitmine ei suurenda uurimisteema juhi töömahtu. Kui aga nimetatud väljades sisalduvas informatsioonis on olulisi muudatusi, esitatakse lisaks muudatused uurimisteemas, sealhulgas põhitäitjate koosseisu muutused ning andmed uute põhitäitjate senise teadustegevuse ja kvalifikatsiooni kohta ning põhjendused, kuidas on nimetatud muudatuste valguses tagatud uurimisteema jätkusuutlikkus. Kui uurimisteema või uurimisrühma juhi ja põhitäitjate koosseis on olulisel määral muutunud või kui uurimistoetuse eraldamise jätkamist taotletakse vahearuande korralise esitamise aastal, lisatakse jätkutaotlusele vahearuanne. Seega on uurimisteema jätkutaotluse esitamine töömahult väga erinev olenevalt sellest, kas jätkutaotluses kavandatakse või ei kavandata suuremaid sisulisi muutusi.

**Lõige 4** – jätkutaotluse hindamisel arvestab hindamisnõukogu uurimisteema senise täitmise edukust. Kui uurimisteema jätkutaotluses kavandatakse võrreldes eelneva perioodiga juhi või põhitäitjate vahetusi, uurimisteema muutmist, aga ka muid olulisi teema läbiviimisega seotud muudatusi, hindab hindamisnõukogu jätkutaotluse puhul uurimisteema täitmise jätkusuutlikkust. Sisuliselt käsitleb Eesti Teadusagentuuri hindamisnõukogu sellist uurimisteema jätkutaotlust kui uut uurimisteema uurimistoetuse taotlust.

Kui jätkutaotlusega on seotud tuumiktaristu (alates 2013), hindab hindamisnõukogu jätkutaotluse puhul, kas ja millises mahus on asutusesisesed ja -välised uurimisrühmad uurimisteema tuumiktaristut kasutanud – eelnõus kirjeldatakse seda kui tuumiktaristu kasutuse avatust. Juhul, kui uurimistoetuse eraldamise jätkamist taotlevale asutuse uurimisteemale on varem määratud rahastamise tingimused, hindab hindamisnõukogu uurimistoetuse määramisel esitatud tingimuste täitmist vastavalt tegevuskavale. Kui uurimisteema jätkutaotlus esitatakse aastal, kui tuleb esitada vahearuanne, hindab hindamisnõukogu koos jätkutaotlusega ka vahearuannet.

**Eelnõu § 12**

**Lõige 1** – jätkutaotluse ja lisatud andmete hindamise põhjal teeb hindamisnõukogu ettepaneku, kas jätkata uurimistoetuse eraldamist senises või muudetud mahus. Vastavalt haldusmenetluse seaduse § 56 lõikele 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on akti andmisel lähtunud. Haridus- ja teadusministri antava käskkirja motiveeriv osa tugineb hindamisnõukogu põhjendustele, seetõttu on hindamisnõukogu otsuste põhjalik motiveerimine äärmiselt oluline.

**Lõige 2** –kui uurimisteema täitmine kulgeb edukalt, isikkoosseisus olulisi muudatusi ei ole tehtud ja muid tingimusi ei rikuta, teeb hindamisnõukogu jätkutaotluse hindamisel üldjuhul ettepaneku jätkata uurimistoetuse eraldamist taotletud mahus.

**Lõige 3** – ettepaneku jätkata uurimistoetuse eraldamist taotletust suuremas mahus võib teha hindamisnõukogu:

* omal algatusel, kui selleks on mõjuvad põhjused, näiteks juhul, kui suuremas mahus rahastamine on seotud vastava aasta riigieelarve seadusega;
* juhul, kui taotleja on taotlenud uurimistoetuse mahu suurendamist mitme uurimisteema liitumise või teiste TAKSi alusel finantseeritud projektide uurimisteemaga liitumise tõttu;
* juhul, kui eelnevalt tingimuslikult ning vähendatud mahus rahastatud teema kvaliteet on oluliselt paranenud.

**Lõige 4** – hindamisnõukogu võib teha ettepaneku jätkata uurimistoetuse eraldamist taotletust väiksemas mahus, kui:

* jätkutaotluse või vahearuande alusel on uurimisteema täitmise edukus ebapiisav;
* uurimisrühma koosseisus on toimunud muutused, mille tõttu uurimisteema rahaline maht väheneb või mis võivad mõjutada uurimisteema täitmise jätkusuutlikkust;
* ilmneb käesoleva määrusega kehtestatud tingimuste rikkumine.

**Lõige 5** – kui muudel juhtudel hindamisnõukogu **võib** teha ettepaneku uurimistoetuse vähendatud mahus eraldamiseks, siis juhul, kui institutsionaalse uurimistoetuse jaoks riigieelarvest eraldatavate vahendite maht väheneb, on hindamisnõukogu kohustatud tegema ettepaneku jätkata uurimistoetuse eraldamist. Kui tulevikus peaksid teadusele eraldatavad riigieelarvelised vahendid vähenema, ei vähendata uurimisteemade uurimistoetusi üksnes (teadus)poliitilisel tasandil HTMis. Hindamisnõukogu vaatab institutsionaalse uurimistoetuse eraldamise otsused üle ning teeb ekspertiisist lähtudes ettepaneku, millises mahus millise uurimisteema uurimistoetust vähendatakse.

**Lõige 6** – nagu uurimisteema uurimistoetuse määramisel, võib hindamisnõukogu ka jätkutaotluse hindamisel seada tingimusi. Tingimusi on põhjust seada siis, kui uurimisteema täitmisega on probleeme, aga ka siis, kui uurimisteema on riigile või asutuse jätkusuutlikkusele niivõrd oluline, et järsk finantseerimise lõpetamine ei ole ühiskonna huvides ega otstarbekas. Hindamisnõukogu kirjeldab tingimustena tegevused, mille kaudu on võimalik uurimisteema kvaliteeti parandada ja jätkusuutlikkust tõsta (näiteks ettekirjutused juhtimise, teema struktuuri ja eesmärgi täiustamiseks jne).

**Lõige 7** – kui jätkutaotluse hindamisel on tuvastatud puudusi, uurimistoetust eraldatakse vähendatud mahus ja puuduste kõrvaldamiseks on seatud tingimused, siis juhul, kui neid ei ole kõrvaldatud järgmiseks jätkutaotlemise aastaks, on hindamisnõukogul õigus uurimistoetuse eraldamine lõpetada. Oluline on, et üldjuhul ei pea uurimistoetuse eraldamist lõpetama kohe, kui uurimisteema puudused ilmnevad. Esialgu võib anda võimaluse puuduste kõrvaldamiseks ja alles siis, kui asutus ei ole seda teha suutnud või soovinud, võib uurimistoetuse eraldamise lõpetada. Uurimistoetuse eraldamise võib lõpetada ilma seda järk-järgult vähendamata, kui uurimisteema täitmine on mingil põhjusel nõrk või kui näiteks suure osa uurimisrühma liikmete lahkumise tõttu ei suuda asutus tagada uurimisteema täitmise jätkusuutlikkust.

**Lõige 8** – haridus- ja teadusministril on õigus viivitamatult lõpetada uurimistoetuse eraldamine juhtudel, kui uurimistoetuse saanud asutus on teinud ise vastava ettepaneku (näiteks ühe uurimisteema liitmine teise uurimisteemaga, mille rahalist mahtu suurendatakse, või kui asutus otsustab ebaefektiivse uurimissuuna sulgeda) või kui uurimistoetuse saanud asutus on rikkunud olulisel määral õigusaktidest tulenevaid nõudeid.

**Eelnõu § 13** – Eesti Teadusagentuur jälgib uurimisteema täitmise edukust teadus- ja arendusasutuse esitatud aruannete põhjal. Aruandeid esitatakse ETISe keskkonnas ja ajaliselt paralleelselt uurimistoetuse taotluste ning jätkutaotluste hindamise ja menetlemisega (aruanded esitatakse hiljemalt aruandeaastale järgneva aasta 20. märtsiks). Aruandluse spetsiifikast ja mahust lähtuvalt on eelnõus sätestatud kolme tüüpi aruanded: iga-aastane aruanne, vahearuanne ning lõpparuanne.

Iga-aastane aruanne esitatakse uurimisteemade lõikes eelneva uurimistoetuse saamise kalendriaasta kohta ning selles tuuakse ära uurimistoetuse kaudu finantseeritud summaarne teadustöötajate tööaeg täistööaja ekvivalendis, otseste kulude jaotus tööjõukulude, stipendiumide, soetatud põhivara ja muude tegevuskulude lõikes, tuumiktaristuga seotud andmed (alates 2013) ja soetatud põhivara kaalutud keskmise amortisatsiooninorm (alates 2014).

Vastavalt TAKS §-le 19 teostab HTM riiklikku järelevalvet teadus- ja arendusasutuse tegevuse üle TAKSi ja selle alusel kehtestatud õigusaktidega sätestatud nõuete täitmisel. HTM valitsemisalasse kuuluvate teadus- ja arendusasutuste üle teostatakse teenistuslikku järelevalvet. Käesolev määrus on kehtestatud TAKSi alusel, seega on HTMil kohustus teostada järelevalvet ka selle määruse täitmise osas. Riikliku järelevalve võib algatada ka Eesti Teadusagentuuri esildise alusel, kui põhjendatud kahtlused määruses toodud tingimuste kohta tekivad aruannete vahelisel perioodil.

**Eelnõu § 14** - uurimisteema täitmist hinnatakse esimest korda hiljemalt pärast poole uurimistoetuse perioodi möödumist vahearuande alusel ja teist korda pärast uurimistoetuse lõppu lõpparuande alusel. Uurimisteemat, millele on määratud uurimistoetus kuni kolmeks aastaks, hinnatakse pärast uurimisteema finantseerimise lõppu.

Teadus- ja arendusasutus esitab vahearuande ETISe kaudu uurimisteema poole finantseeritava perioodi möödumisel vastava kalendriaasta 20. märtsiks. Vahearuanne esitatakse ka mis tahes institutsionaalse uurimistoetuse eraldamise aastal juhul, kui uurimisteema täitjad ja/või temaatika on võrreldes esialgse uurimistoetuse taotlusega jätkutaotluses oluliselt muutunud.

Uurimisteema vahearuandes tuuakse välja uurimistoetuse taotluses esitatud eesmärkide saavutamine, uurimisteema täitmiseks kasutada olnud ja uurimisteema täitmiseks vajalike töökohtade arv ja struktuur. Kui uurimisteemaga on toetuse esmataotlemisel olnud seotud tuumiktaristu uurimistoetuse taotlus, kirjeldatakse vahearuandes selle kasutamist finantseeritava uurimisteema täitmisel ning sellega väljaspool uurimisteemat osutatava teenuse mahtu. Kui toetust saanud uurimisteema on oma sisult tuumiktaristu, esitatakse jätkuaruandes lisaks eelnevale andmed selle kasutamise kohta.

Vahearuande hindamisel arvestab Eesti Teadusagentuur uurimisteema täitmise edukust ja tingimuslikult toetuse eraldamisel esitatud tingimuste täitmist.

Teadus- ja arendusasutus esitab uurimisteemade lõikes lõpparuande ETISe kaudu uurimisteema finantseerimise perioodi lõppemisele järgneva aasta 31. märtsiks.

Uurimisteema lõpparuandes kirjeldab asutus uurimistoetuse taotlus(t)es esitatud eesmärkide saavutamist; nende täitmiseks kasutada olnud töökohtade arvu ja struktuuri; nendega seotud taristu olemasolu (sealhulgas uurimisteema(de) vahenditest selle täiendamise, selle kasutamise finantseeritava uurimisteema täitmisel ning sellega väljaspool uurimisteemat osutatava teenuse mahu) ning juhul, kui uurimisteema esialgne uurimistoetuse taotlus on olnud seotud toetatava tuumiktaristuga, selle kasutamise tingimused ja andmed selle kasutamise kohta. Taotleja peab arvestama, et nii vahearuannet kui lõpparuande esitamine on uurimistoetuse saamisega kaasnev kohustus.

Et lõpparuande esitamine ei jääks üksnes formaalsuseks, annab Eesti Teadusagentuur lõpparuandest lähtudes uurimisteema täitmisele hinnangu. Hinnang avalikustatakse.

**Eelnõu § 15** – institutsionaalse uurimistoetuse definitsioon eelnõu § 2 punktis 1 toodud kujul jõustub TAKSis aastal 2014. Aastal 2012 ei kaeta institutsionaalse uurimistoetuse sees taristu kulusid. Alates 2013 kaetakse institutsionaalsest uurimistoetusest taristu (sh tuumiktaristu) ülalpidamise kulusid ja alates 2014 ka taristu täiendamise kulusid.

**Eelnõu § 16**

**Lõige 1** – Eesti Teadusagentuur alustab tegevust 2012. aasta 1. märtsil. Seetõttu on uurimistoetuse taotluste esitamise kuupäevad 2012. aastal nihutatud võrreldes järgnevate aastatega ajaliselt kuu võrra hilisemaks.

**Lõige 2** – eelnõus sätestatakse üleminek praeguselt teadus- ja arendusasutuste teadustööde sihtfinantseerimise süsteemilt institutsionaalse uurimistoetuse süsteemile. Nagu TAKSis sätestatud, kehtivad kõik enne muudatuste jõustumist tehtud sihtfinantseerimise otsused kuni nende tähtaja lõpuni.

**Lõige 3** – sihtfinantseerimise jätkutaotluste menetlemisega tegeleb loodav Eesti Teadusagentuur, aga kohaldatakse seni sihtfinantseerimisele kehtestatud reegleid. Pärast poole sihtfinantseerimise taotluses näidatud perioodi möödumist toimub vahehindamine ning pärast riigieelarvest finantseerimise lõppu lõplik tulemuslikkuse hindamine. Enne 2012. aasta 1. märtsi avatud sihtfinantseeritavat teadusteemat finantseeritakse avamise ajal kehtinud tingimustel ja korras kuni otsuses määratud sihtfinantseerimise perioodi lõpuni. Samuti on sellise sihtfinantseeritava teadusteema tulemuste hindamise aluseks teema avamise ajal kehtinud tingimused ja kord. Analoogiliselt jätkas 2009. aastal Eesti Kõrghariduse Kvaliteediagentuur selleks ajaks tegevuse lõpetanud Kõrghariduse Hindamise Nõukogu poolelijäänud menetlusi.

**Lõige 4** – hindamisnõukogu liikme uurimistoetuse maht lähtub üldreeglina tema hindamisnõukogu liikmeks saamisele eelnenud uurimistoetuse mahust. Hindamisnõukogu esimese koosseisu liikmete uurimisteemadele ei saa olla käesoleva määruse alusel eraldatud uurimistoetust. Seetõttu on sätestatud, et uurimistoetuse eraldamine loetakse selles kontekstis sihtfinantseeringuga samaväärseks.

**Eelnõu § 17** – et TAKSis jõustub institutsionaalse uurimistoetuse määruse andmiseks vajalik volitusnorm 01.03.2012, on sama kuupäev eelnõus märgitud määruse jõustumisajaks.

Vastavalt sellele, kuidas jõustub TAKSis institutsionaalse uurimistoetuse definitsioon, jõustuvad eelnõu kohaselt taristu, sealhulgas tuumiktaristu ülalpidamist käsitlevad sätted 2013 ja taristu täiendamist käsitlevad sätted ning amortisatsioonikomponendi arvestamine 2014.

**III EELNÕU TERMINOLOOGIA**

Eelnõus kasutatavate mõistete selgitused on esitatud eraldi paragrahvis.

**IV EELNÕU VASTAVUS EUROOPA LIIDU ÕIGUSAKTIDELE**

Eelnõuga seonduvaid Euroopa Liidu õigusakte ei ole.

**V MÄÄRUSE MÕJUD**

Konkreetsete muudatustega kaasnevad mõjud on esitatud seletuskirja II peatükis vastava muudatuse juures. Eelnõu üldine oodatav mõju seisneb seniste finantseerimismeetmete paremas kasutamises, mis tuleneb institutsionaalsete uurimistoetuste alal senisest selgema vastutuse panemisega taotlevale teadus- ja arendusasutusele. Teiseks oluliseks mõjuks on teadusteemade kogufinantseerimise võimaldamine vaid ühe rahastusinstrumendi, s.o. institutsionaalse uurimistoetuse raames. Senine praktika sundis teadus- ja arendusasutusi kasutama sama uurimisteema täitmiseks erinevatest rahastusinstrumentidest saadavaid vahendeid. Uurimisteemaga seotud kulutuste kogurahastamise instrument võimaldab saada parema ülevaate uurimisprojektide vajadustest ning reageerida nende finantseerimisel vastavalt esitatud taotlustele, muutes samal ajal taotlemis- ning aruandlussüsteemi nii taotlejale kui ka rahastajale läbipaistvamaks. Uurimisrühma liikmeskonna määratlemisel tuuakse sisse abipersonal, mis iga uurimisprojekti elluviimisel on vajalik, aga mille finantseerimiseks praegune süsteem vahendeid ette ei näe. Üleminekuga uuele rahastamisinstrumendile kaasnevad arendustööd ETISes. ETISe andmete sisestamise põhikoormus liigub senisest sihtfinantseeritavate teadusteemade taotlus- ja aruandluskeskkonnast erinevalt suures osas teadus- ja arendusasutuse ametnikkonnale (teadus- ja arendusosakond või sellele vastav struktuur). Keskselt toimub nii taotlemise (koos selles olevate uurimistoetuste taotlustega) kui ka aruandluse algatamine ning kinnitamine ja asutuse üldist informatsiooni käsitlevate andmeväljade täitmine. Väheneb ka uurimisteemade seotus konkreetsete isikutega – sisuliselt saab uurimisteema (jätku)taotlus olla seotud vaid teema juhi ja kuni viie põhitäitjaga. Teadustöötaja koormus taotluse andmete sisestamisel viiakse miinimumi.

**VI RAKENDAMISEKS VAJALIKUD KULUTUSED**

Eelnõu rakendamiseks vajalikud kulutused on kooskõlas Vabariigi Valitsuses 29. detsembril 2009 uuendatud Eesti teadus- ja arendustegevuse ning innovatsiooni strateegia 2007–2013 "Teadmistepõhine Eesti“ rakendusplaaniga aastateks 2010–2013.

Esmane allikas vajalike Eesti Teadusagentuuri tegevus-, hindamis- ja analüüsikulude katteks on praegused Eesti Teadusfondi (ETF) ülalpidamiskulud ja Teaduskompetentsi Nõukogu (TKN) ekspertiisi ja töö korraldamisega seotud kulud, mis praegu on vähem kui 1,5% grantide ja sihtfinantseerimise ning taristutoetuste mahust. Selle osakaal kogusummast on võrreldes analoogiliste organisatsioonide tegevuskuludega pretsedenditult väike, muuhulgas põhjusel, et ETF ja TKN ei täida mitmeid vajalikke funktsioone, näiteks toetuste tulemuslikkuse jälgimine. Võrdluseks võib tuua, et Euroopa Liidu VII raamprogrammi rakenduskulude norm on 6%. Kvaliteetsemate ja tugevamal taustaanalüüsil põhinevate otsusteni jõudmiseks ning lisanduvate funktsioonide täitmiseks on kavandatud tõsta Eesti Teadusagentuuri kulusid 3-3,5%-ni agentuurile eraldatavatest summadest. Need vahendid on kavandatud teadus- ja arendustegevuse ning innovatsiooni (edaspidi TA&I) strateegia meetme 2. avaliku sektori teadus- ja arendustegevuse ning innovatsiooni korralduse tõhustamine alameetmesse 2.5. Kvaliteetsemad ja paremini põhjendatud otsused tõstavad Eesti teadus- ja arendustegevuse ning innovatsiooni süsteemi konkurentsivõimet, suurendavad välismaistest allikatest pärinevate vahendite mahtu ja muudavad meie teadussüsteemi atraktiivsemaks era- ja avaliku sektori jaoks, aga ka võimalikele välisinvestoritele.

Tegevus-, hindamis- ja analüüsikulude tõusu võrreldes 2010. aastal ETFile ja SA Archimedesele (Teaduskompetentsi Nõukogu teenindamine) eraldatud ülalpidamis- (ca 3 000 000 Eesti krooni = ca 531 300 eurot) ja ekspertiisikuludega (ca 3 000 000 Eesti krooni = ca 531 300 eurot) ei ole kavandatud.

Ka uurimistoetusteks planeeritav summa on planeeritud TA&I strateegia rakenduskavas strateegia meetme 2. avaliku sektori teadus- ja arendustegevuse ning innovatsiooni korralduse tõhustamine alameetmesse 2.5. Sama rea summasse on planeeritud ka baasfinantseerimise ja teadus- ja arendusasutuste taristu ülalpidamiskuludeks ette nähtud kulud. Kõigi nende finantseerimismeetmete kogumaht jääb teadus- ja arendustegevuse ning innovatsiooni strateegia rakenduskavas määratud piiridesse, seega finantseerimismeetmete järgmiste aastate omavahelised proportsioonid määratakse vastava aasta riigieelarve menetlusprotsessis. Alates aastast 2014 finantseeritakse lisaks taristu ülalpidamisele ka selle kaasajastamist ja täiendamist. Need kulud on esialgu planeeritud ka rakendusplaani alameetmesse 2.5, seni (2010-2013) toimub taristu kaasajastamine ja täiendamine Euroopa Liidu struktuuritoetuste vahendite arvel.

Eelnõuga kaasnevad kulud seoses ETISe muudatustega. Uute rahastusinstrumentide ja nendega seotud kasutajaprofiilide väljatöötamiseks kulub hinnanguliselt 3000. - kuni 8000 eurot.

**VII MÄÄRUSE JÕUSTUMINE**

Määrus jõustub 01.03.2012. Samal kuupäeval jõustub määruse volitusnorm TAKSis.

**VIII KOOSKÕLASTAMINE**

Eelnõu esitatakse kooskõlastamiseks ministeeriumidele, ülikoolidele, Eesti Teaduste Akadeemiale, Keemilise ja Bioloogilise Füüsika Instituudile, riigi teadus- ja arendusasutustele, sihtasutusele Eesti Teadusfond ning sihtasutusele Archimedes.

Indrek Reimand

Teadusosakonna juhataja